‘તો વીજળીવાળા, હું એવો વિચાર શું કામ કરી શકું છું ? હું શું કામ સેમ્પલ વેચી શકું છું ? મને કેમ એ પૈસો અણહક્કનો લાગતો નથી ? હું તો મારી જાતને ભગવાનનો ભક્ત માનું છું તો પણ ફ્રી સેમ્પલની દવા ફ્રીમાં શા માટે નથી આપી દેતો ?’ બસ, એ આટલું જ બોલી શક્યા, પછી મારા ટેબલ પર ઢગલો થઈ ગયા. ધ્રુસકે ને ધ્રુસકે રડવા લાગ્યા. ઘણી બધી વાર રડ્યા પછી મારો હાથ પકડીને બોલ્યા : ‘ભાઈ ! હું ક્યાંક ચૂકી ગયો છું. આજે તને જોઈ મને સમજાયું છે કે ધર્મની મોટી મોટી વાતો કરવા કરતાં આવી રીતે જિંદગી જીવવી એ વધારે યોગ્ય ગણાય. હવે તું જ મને જીવન જીવવાનો સાચો માર્ગ બતાવ !’ એ માંડ બોલી શક્યા.